Pienen Kannonkosken kunnan palomiehet hämmästyivät öisestä hälytyksestä.

Palokunta hälytettiin sammuttamaan Kuuta Kannonkoskella.

Öinen tehtävä paljastui paitsi mahdottomaksi, myös vaarattomaksi.

Punakajoinen Kuu paistoi matalalla.

Tästä johtuu kuun punainen kajo.

Alle 2 000 asukkaan maalaiskunnan palomiehet vastaanottivat hälytyksen tulipalosta kello 02.11 keskiviikon vastaisena yönä. Toimeksianto merkittiin nimellä " keskisuuri rakennuspalo " .

Päivystävä palomestari Kim Suokas kertoo nopeasta reaktiosta. Tilanteen selvittämisessä kului alle vartti.

Yksi palokunnan yksikkö lähti matkaan. Maaseudun kevättalvista yötä valaisi kelmeä, punahehkuinen kajo. Paistoi Kuu.

Tuli ei ollut vallannut Kannonkosken metsänreunaa. Palokunta ei huomannut edes savua, vaan alkoi harrastaa maallikkotähtitiedettä.

Maata kiertävä, 3 476 kilometrin levyinen kivinen kappale oli horisonttiin nähden matalalla. Se loi valoilmiön, joka oli saanut ilmoittajan hätääntymään.

- Sitä minäkin mietin, että mitä ihmettä, Suokas muistelee.

- Kuu oli sopivassa kohdassa. Se kajasti metsänreunasta.

Palokunta vastaanotti pian havaintoja tukevaa informaatiota.

- Vartin päästä tuli uusi tieto, että ilmoittaja oli erehtynyt. Meiltä kävi kuitenkin yksi porukka paikalla. Todettiin, että Kuu oli paikallaan.

Suokkaan mukaan erehtyminen tilanteessa oli mahdollista.

- Kun itse ajelin paikalle, olihan se matalalla.

Kotiolosuhteissa yöpäivystänyt palomestari kertoo, ettei ole vielä ehtinyt asemalle puimaan tapahtunutta kollegojen kanssa. Tapaus on joka tapauksesa erikoinen. Suokas ei ole aiemmin joutunut sammuttamaan Kuuta.

- Tämä on ensimmäinen ja varmasti viimeinen kerta.

Suomen rikoslaki säätää sakoista tai enintään yhden vuoden vankeusrangaistuksesta, jos henkilö syyllistyy perättömään vaarailmoitukseen. Suokas aprikoi, että Kuun ilmaisuvoima vapauttaa ilmoittajan rikosoikeudellisesta vastuusta.

- Sehän ei ole meidän tehtävämme arvioida, mutta kyllä tämä inhimilliseltä erehdykseltä vaikuttaa.

Lähde: NASA